સેન્સેક્સ સવારના સત્રમાં આગલા બંધ સામે ગેપમાં ઊંચો ખુલ્યા બાદ વધીને 37,530 સુધી વધ્યા બાદ મધ્ય સત્રમાં તેજીવાળાના પ્રોફિટ બુકિંગ વચ્ચે વેચવાલીનો ભાર વધતાં ઘટીને નીચામાં 37,063 થઇને બંધ 37,121.22 રહેતાં 169.45 ઘટ્યો હતો. આમ વધ્યા મથાળેથી 467 પોઇન્ટ તૂટ્યો હતો. નિફ્ટી 44.55 પોઇન્ટ ઘટીને 11,234.35 રહ્યો હતો. નિફ્ટી નીચામાં 11,210થી રિકવર થઈ હતી. આમ 11,200ના સપોર્ટ લેવલ તોડ્યા વગર નિફ્ટી પાછી ફરતાં હવે આગામી દિવસોમાં નિફ્ટીની જે તરફી ચાલ રહેશે તે અંત્યત મહત્ત્વની ગણાશે એમ જણાવીને સીએમએસ સિક્યુરિટીઝના જયદેવ રાડિયાનું ઉમેરવું હતું કે, નિફ્ટી ટેકનિકલી સપોર્ટ લેવલની નજીક છે પણ ફંન્ડામેન્ટલ હજી સ્થિર થયા નથી. ડોલર સામે રૂપિયાની નબળાઈ અને ક્રૂડના ભાવ 80 ડોલરની ઊંચી સપાટીએ રહેવા જેવા કારણ સૌથી પડકારજનક છે. આગામી દિવસોમાં ઇરાન ઇસ્યૂ કેવો રંગ પકડે છે તેની પર ક્રૂડના ભાવની ચાલનો આધાર રહેશે એમ તેમનું માનવું હતું. વૈશ્વિક સ્તરે બ્રેન્ટ ક્રૂડ 79 ડોલરની આસપાસ છેલ્લા ત્રણ દિવસથી અથડાઈ ગયું છે.